**ชื่อเรื่อง** ความรู้และพฤติกรรมการป้องกันตนเองจากการใช้สารเคมีกำจัดศัตรูพืช ของเกษตรกรผู้ปลูกผักบ้าน ดอนยานาง ตำบลดอนสมบูรณ์ อำเภอยางตลาด จังหวัดกาฬสินธุ์

**ชื่อผู้วิจัย** นายบุญศิลป์ ติวทอง ตำแหน่ง นักวิชาการสาธารณสุขชำนาญการ และคณะ

**ชื่อผู้นำเสนอ** นายบุญศิลป์ ติวทอง ตำแหน่ง นักวิชาการสาธารณสุขชำนาญการ และคณะ

***บทนำและวัตถุประสงค์***

 ในเขตอำเภอยางตลาดมีการปลูกพืชเศรษฐกิจประเภทผักสวนครัว เช่น แตงโม ถั่วฝักยาว ผักกระเพรา และผักบุ้งจีน เป็นต้น โดยมีการเพาะปลูกเชิงเศรษฐกิจในเขตพื้นที่บ้านดอนยานาง หมู่ที่ 1 และหมู่ที่ 7 ตำบลดอนสมบูรณ์ โดยธรรมชาติของการปลูกผัก มักมีปัญหาเกี่ยวกับแมลงศัตรูและโรคพืชซึ่งเป็นบ่อนทำลายผลผลิต เกษตรกรจึงจำเป็นที่ต้องใช้สารเคมีกำจัดศัตรูพืชในทุกระยะของการเพาะปลูก และจากข้อมูลสถิติการป่วยของผู้มารับบริการในโรงพยาบาลส่งเสริมสุขภาพตำบลบ้านดอนยานาง ปี 2558 พบว่า มีผู้ป่วยมาด้วยอาการผื่นคันจากประกอบอาชีพ แพ้สารเคมี อ่อนเพลีย วิงเวียนหน้ามืด จำนวนถึง 65 ราย และจากการตรวจวัดระดับเอนไซม์โคลีนเอสเตอเรสในเลือดของเกษตรกร พบว่า ปริมาณเอนไซม์โคลีนเอสเตอเรสในเลือดเกษตรกรอยู่ในระดับเสี่ยงและไม่ปลอดภัย ร้อยละ 35.50 และ 31.22 ตามลำดับ ผู้ศึกษาจึงมีความสนใจที่จะศึกษาความรู้และพฤติกรรมการป้องกันตนเองจากการใช้สารเคมีกำจัดศัตรูพืช ของเกษตรกรผู้ปลูกผักบ้าน ดอนยานาง ตำบลดอนสมบูรณ์ อำเภอยางตลาด จังหวัดกาฬสินธุ์

***วัตถุประสงค์***

เพื่อศึกษาความรู้และพฤติกรรมการป้องกันตนเองจากการใช้สารเคมีกำจัดศัตรูพืชของเกษตรกรผู้ปลูกผักบ้านดอนยานาง หมู่ที่ 1 และหมู่ที่ 7 ตำบลดอนสมบูรณ์ อำเภอยางตลาด จังหวัดกาฬสินธุ์

**วิธีการศึกษา**

 การศึกษาครั้งนี้ เป็นการศึกษาเชิงสำรวจ (Servey Study) ประชากรศึกษาครั้งนี้ศึกษาในประชากรทั้งหมดคือเกษตรกรผู้ปลูกผักที่มีอายุระหว่าง 15 – 60 ปี โดยแยกเป็น รวมจำนวนทั้งสิ้น 81 คน เครื่องมือที่ใช้ในการเก็บรวบรวมข้อมูลเป็นแบบสัมภาษณ์ โดยมีขั้นตอนการดำเนินงานดังต่อไปนี้

 1. ประชุมชี้แจงประชากรที่ศึกษา เพื่อชี้แจงวัตถุประสงค์ของการศึกษา และขอความร่วมมือ

ในการเก็บรวบรวมข้อมูล

 2.เก็บข้อมูลในหมู่บ้าน ตามจำนวนกลุ่มเป้าหมายที่กำหนด แล้วนำข้อมูลมาตรวจสอบความ

ครบถ้วน

 3. เมื่อได้ข้อมูลมาแล้วจะตรวจสอบความถูกต้องและความครบถ้วนของข้อมูลในแบบสัมภาษณ์ทุกฉบับ นำไปลงรหัสและบันทึกความถูกต้อง และวิเคราะห์ข้อมูลโดยใช้โปรแกรมสำเร็จรูป

 4. สรุปผลการศึกษา นำเสนอผลการศึกษาในระดับอำเภอ พัฒนาการศึกษาต่อเนื่องในปีต่อไป ปรับปรุงส่วนที่มีปัญหา และพัฒนาส่วนที่มีคุณภาพต่อไป

**ผลการดำเนินงาน**

 1. **ข้อมูลทั่วไป** จากการศึกษาพบว่า เป็นเพศชาย ร้อยละ 50.6 และเพศหญิง ร้อยละ 49.4 มีอายุระหว่าง 31- 40 ปี ร้อยละ 28 สถานภาพสมรสคู่มากที่สุด ร้อยละ 93.8 ส่วนใหญ่จบการศึกษาชั้นประถมศึกษา ร้อยละ 70.4 รายได้เฉลี่ยต่อเดือนส่วนใหญ่ 3,001 - 4,000 บาท ร้อยละ 40.7 เคยได้รับข้อมูลข่าวสารเกี่ยวกับการใช้สารเคมีกำจัดศัตรูพืชทางหอกระจายข่าว ร้อยละ 100.0 การใช้สารเคมีพบว่า ส่วนใหญ่ไม่ได้เจาะจงยี่ห้อสารเคมีในการกำจัดศัตรูพืช ร้อยละ 45.68

**2. ความรู้เกี่ยวกับสารเคมีกำจัดศัตรูพืช** จากการศึกษาพบว่า เกษตรกรมีความรู้มากที่สุดในเรื่องเกี่ยวกับผู้ป่วยที่ได้รับสารเคมีกำจัดศัตรูพืช ร้อยละ 100.0 วิธีใดเหมาะสมที่สุดในการกำจัดภาชนะบรรจุสารเคมีกำจัดศัตรูพืชที่ใช้หมด ร้อยละ 51.9 ดำเนินการแก้ไขหากพบว่าศัตรูพืชดื้อต่อยาที่ใช้ได้เหมาะสมที่สุด ร้อยละ 63.0 การศึกษาระดับความรู้ของเกษตรกรผู้ปลูกผัก พบว่า มีความรู้ระดับสูง ร้อยละ 75.3 ระดับกลาง ร้อยละ 22.2 และระดับต่ำ ร้อยละ 2.5

**3. - พฤติกรรมการป้องกันตนเองจากการใช้สารเคมีกำจัดศัตรูพืช** จากการศึกษาพบว่า เกษตรกรมีพฤติกรรมการป้องกันตนเองก่อนการใช้สารเคมีกำจัดศัตรูพืช มากที่สุดในเรื่อง ไม่ผสมสารเคมีกำจัดศัตรูพืชด้วยมือเปล่า ค่าเฉลี่ย 2.93 ส่วนเบี่ยงเบนมาตรฐาน 0.26รองลงมา ไม่ผสมสารเคมีกำจัดศัตรูพืชตามสูตรที่ตนคิดขึ้นเองหรือตามที่ผู้อื่นแนะนำมา ค่าเฉลี่ย 2.88 ส่วนเบี่ยงเบนมาตรฐาน 0.33 สวมอุปกรณ์ป้องกันทุกครั้งขณะผสมสารเคมีกำจัดศัตรูพืช ค่าเฉลี่ย 2.85 ส่วนเบี่ยงเบนมาตรฐาน 0.36

**- พฤติกรรมการป้องกันตนเองขณะใช้สารเคมีกำจัดศัตรูพืช** จากการศึกษาพบว่า เกษตรกรมีพฤติกรรมการป้องกันตนเองขณะใช้สารเคมีกำจัดศัตรูพืช มากที่สุดในเรื่อง ขณะฉีดพ่นสารเคมีกำจัดศัตรูพืชหากหัวฉีดมีการอุดตัน ไม่ใช้ปากเป่า ค่าเฉลี่ย 2.99 ส่วนเบี่ยงเบนมาตรฐาน 0.11 รองลงมา เมื่อมีอาการปวดศีรษะ หายใจขัด แน่นหน้าอก ขณะใช้สารเคมีกำจัดศัตรูพืช หยุดฉีดพ่นสารเคมีกำจัดศัตรูพืชทันที ค่าเฉลี่ย 2.95 ส่วนเบี่ยงเบนมาตรฐาน 0.22 ฉีดพ่นสารเคมีกำจัดศัตรูพืชในช่วงเช้าหรือเย็น ค่าเฉลี่ย 2.93 ส่วนเบี่ยงเบนมาตรฐาน 0.26

***สรุป***

จากข้อมูลที่ได้จากการศึกษา ด้านการศึกษาระดับความรู้ของเกษตรกรผู้ปลูกผัก พบว่า มีความรู้ระดับสูง ร้อยละ 75.3 สอดคล้องกับการศึกษาของจิรานุวัฒน์ ดีสนิท (2546 : 46) ซึ่งศึกษาพฤติกรรมการใช้สารเคมีกำจัดศัตรูพืชของเกษตรกรตำบลหนองอียอง อำเภอสนม จังหวัดสุรินทร์ ผลการศึกษาพบว่า ความรู้ของเกษตรกรเกี่ยวกับสารเคมีกำจัดศัตรูพืชส่วนใหญ่อยู่ในระดับสูง ร้อยละ 66.9 ซึ่งทำให้มีความรู้เกี่ยวสารเคมีกำจัดศัตรูพืชเพียงพอต่อการปรับเปลี่ยนพฤติกรรมในการป้องกันตนเอง โดยการศึกษาระดับพฤติกรรมการป้องกันตนเองในการใช้สารเคมีกำจัดศัตรูพืชของเกษตรกรผู้ปลูกผัก พบว่า อยู่ในระดับปานกลาง ร้อยละ 56.8 แต่อาจไม่เพียงพอในการปรับเปลี่ยนพฤติกรรมในเรื่อง การห้ามบุคคล สัตว์เลี้ยงอื่น ๆ ที่ไม่เกี่ยวข้องเข้าใกล้บริเวณที่ฉีดพ่นสารเคมีกำจัดศัตรูพืช การอ่านฉลากข้างภาชนะบรรจุสารเคมีกำจัดศัตรูพืชก่อนใช้ การเลือกใช้สารเคมีกำจัดศัตรูพืชที่มีพิษน้อยต่อมนุษย์และสิ่งมีชีวิตอื่น ๆ การผสมสารเคมีกำจัดศัตรูพืชโดยใส่ถุงมือยาง สอดคล้องกับการศึกษาของพิชิต คำภาเกะ (2546 : 45 – 47) ได้ศึกษาพฤติกรรมการใช้สารเคมีกำจัดศัตรูพืชของเกษตรกรตำบลโสกนกเต็น อำเภอพล จังหวัดขอนแก่น พบว่า พฤติกรรมการใช้สารเคมีกำจัดศัตรูพืชที่อยู่ในระดับต่ำ คือ ขณะผสมสารเคมีกำจัดศัตรูพืชควรใส่ถุงมือยางและถ้ามีน้ำยาเหลือหลังการฉีดพ่นสารมีการเก็บไว้ใช้ต่อไปจนหมด ซึ่งการให้ความรู้เพียงอย่างเดียวอาจไม่เพียงพอต่อการปรับเปลี่ยนพฤติกรรมการป้องกันตนในการใช้สารเคมีกำจัดศัตรูพืช

***ข้อเสนอแนะ***

 1.ควรศึกษาความสัมพันธ์ของพฤติกรรมแต่ละด้านของการใช้สารเคมีกำจัดศัตรูพืช

 2.ควรศึกษาเชิงปฏิบัติการแบบมีส่วนร่วมในการป้องกันตนเองจากสารเคมีกำจัดศัตรูพืชในกลุ่มเกษตรกร